
ÀREA DE PARTICIPACIÓ CIUTADANA

BASES ESPECÍFIQUES REGULADORES DE SUBVENCIONS PER A LES FESTES DE BARRI ORGANITZADES PER ASSOCIACIONS DE VEÏNS. 
PRIMERA.- Finalitat i objecte 

La finalitat d’aquestes bases és regular i definir les condicions i procediments per la concessió de subvencions atorgades per la Regidoria de Participació Ciutadana de l’Ajuntament de Blanes.

L’objecte de les subvencions és el suport a les associacions de veïns en l’organització de les seves festes de barri. Només serà objecte de subvenció una festa de barri anual per a cada associació de veïns.
SEGONA.- Naturalesa i forma de concessió
Les subvencions a que es refereixen aquestes bases tenen caràcter voluntari, discrecional i eventual que estableix la Llei 38/2003 de 17 de novembre General de Subvencions, modificada per la Llei 24/2005, de 28 d’octubre, estrictament condicionades a les possibilitats financeres i pressupostàries de l’Ajuntament en cada moment. D’altra banda, no generen cap dret per a l’obtenció d’altres subvencions en anys posteriors i no es poden al·legar com a precedent.
TERCERA.- Beneficiaris, activitats i conceptes subvencionables

Els beneficiaris de les subvencions seran les Associacions de veïns domiciliades en el municipi, legalment constituïdes i inscrites en el Registre Municipal d'Entitats. Les activitats subvencionables seran les festes de barri organitzades per aquestes associacions.
Els conceptes subvencionables seran:

Primer.- Despeses per garantir el compliment de la normativa sobre espectacles i activitats recreatives (Decret 112/2010, entre d’altres) d’acord amb l’aforament de l’activitat:

· Certificacions elèctriques

· Cabines sanitàries 
· Controladors d’accés

· Vigilants de seguretat

· Ambulància medicalitzada

· Assegurança de responsabilitat civil

Segon.- Altres despeses relacionades amb la infraestructura i el funcionament de l’activitat que estiguin justificades, a tall d’exemple:
· Generadors elèctrics

· Consum d’energia
· Estructures no permanents desmuntables
· Vigilants nocturns

· Altres degudament acreditades
Tercer.- Les despeses que acreditin les associacions de veïns pels conceptes anteriors s’imputaran pel seu import íntegre sempre i quan hagin servit a l’objecte de les presents bases.
Quart.- Als efectes de les presents bases no es consideraran conceptes subvencionables la contractació d’artistes per a la realització d’espectacles, ni la compra del material necessari per a la realització de l’activitat (compra d’aliments, begudes...), ni les despeses directament relacionades amb la contractació de béns i serveis afectes directament a la prestació de l’activitat (inflables per a infants etc.) ni tampoc la compra de béns d’inversió amb una vida útil superior a un any. 
Excepcionalment, es podran considerar aquestes despeses com a conceptes subvencionables si l’associació de veïns acredita que no es van poder realitzar les activitats programades per motius de força major i, tot i això, van haver d’assumir aquestes despeses o, en el cas de béns d’inversió, aquests han quedat inutilitzables. En tot cas, l’entitat haurà d’acreditar aquestes despeses d’acord amb la base QUARTA apartat 2on.
Es consideraran motius de força major aquelles situacions imprevistes i inevitables que estan fora de l’abast del control de l’organitzador. A efectes d’aquestes bases les inclemències meteorològiques amb la força suficient que impedeixen la realització de les activitats programades es consideraran causes de força major.

QUARTA.- Import de la subvenció i criteris per determinar la seva quantia.
La quantia total en concepte de subvencions destinada a la realització d’aquestes activitats serà la que es determini en la convocatòria de subvencions per a cada exercici pressupostari.
La quantia dels ajuts es concertarà, amb el límit que s’estableix a la convocatòria, d’acord amb els següents apartats:
1er.- La quantia total destinada a les presents subvencions menys les despeses acreditades per motius de força major, d’acord amb l’apartat tercer dels conceptes subvencionables, es dividirà pel nombre de sol·licituds presentades per associacions de veïns. 

Quantia total – despeses per motius de força major
Nombre de sol·licituds

2on.- Cada associació de veïns acreditarà les despeses pels conceptes subvencionables mitjançant factures o altres mitjans d’acord amb la base SISENA. L’import que percebrà cada associació de veïns serà el que acrediti amb el límit màxim del resultat de la divisió indicada en l’apartat anterior.
3er.- En cas que, aplicats els criteris anteriors, existeixi un romanent aquest es distribuirà entre els sol·licitants d’acord amb els següents criteris:

1.- Nombre d’activitats programades (2 punts)

2.- Nombre d’activitats adreçades al públic infantil (menors de 12 anys), joves (de 12 a 29 anys), gent gran (més de 65 anys) i/o activitats de tipus comunitari (sopars populars, concursos entre persones del barri o oberts al públic, sardinades, botifarrades...) (4 punts)

3.- Espectacles i activitats culturals amb la participació d’entitats sense ànim de lucre del municipi inscrites en el Registre Municipal d’Entitats (2 punts) 

4.- Altres espectacles i activitats culturals dirigits al públic en general (concerts, actuacions musicals...) (2 punts)

L’entitat sol·licitant que obtingui la màxima puntuació d’acord amb els criteris esmentats s’endurà el 20% del romanent, la que obtingui la segona puntuació s’endurà el 20% següent del romanent i així successivament fins a exhaurir l’import sobrant entre les entitats que acreditin despeses per un import superior al del resultat de la divisió de l’apartat 1er d’aquesta base.
CINQUENA.- Obligacions de les associacions de veïns perceptores de la subvenció:

Les entitats o associacions perceptores de subvenció estan obligades a: 
1.- Disposar dels càrrecs de la Junta Directiva vigents, d’acord amb les normes establertes en els seus propis estatuts, en el moment de presentar la sol·licitud. A tal efecte, l’Ajuntament podrà consultar aquestes dades al Registre d’Entitats Jurídiques i de Dret de la Generalitat de Catalunya.
2.- No tenir pendent de justificar cap subvenció atorgada anteriorment per aquest Ajuntament (excepte que encara no hagi transcorregut el termini de justificar). 
3.- Estar al corrent del compliment de les seves obligacions tributàries i de la Tresoreria General de la Seguretat Social, abans de la concessió de la subvenció. 
4.- Sotmetre’s a les actuacions de comprovació que puguin efectuar els òrgans competents, aportant tota la informació que els sigui requerida.
5. Conservar els documents justificatius de l’aplicació dels fons rebuts, inclosos els documents electrònics, en tant que puguin ser objecte de les actuacions de comprovació i control.
6. Comunicar l’obtenció d’altres subvencions, ajuts, ingressos o recursos que financin les activitats subvencionades. Aquesta comunicació haurà d’efectuar-se tant aviat com es coneguin i, en tot cas, amb anterioritat a la justificació de l’aplicació dels fons percebuts.
7. Comunicar a l’Ajuntament les retribucions dels òrgans de direcció o administració de l’entitat als efectes de fer-los públics quan la subvenció atorgada superi els 10.000,00 euros, d’acord amb el que disposa l’article 15.2 de la Llei 19/2014, de 29 de desembre de Transparència, accés a la informació pública i bon govern.

8. Reintegrar els fons percebuts als supòsits recollits a l’article 37 de la Llei General de Subvencions.
9. Haver reintegrat dins el termini previst qualsevol subvenció anteriorment revocada per aquest Ajuntament.

10. Complir amb els principis ètics i les regles de conducta establerts en la base  QUINZENA
11. Complir qualsevol altra obligació que derivi d’aquestes bases o d’altres disposicions generals vigents.

SISENA.- Documentació

Un cop hagin entrat en vigor aquestes bases d’acord amb la clàusula VINTENA, les associacions de veïns hauran de presentar la documentació que s’estableixi a cadascuna de les convocatòries i dintre del termini assenyalat per aquestes.
Si la documentació fos incorrecta o incompleta es reclamarà a l’entitat sol·licitant la seva subsanació que haurà realitzar en el termini improrrogable de 10 dies hàbils. En cas contrari, s’entendrà que l’interessat desisteix de la seva sol·licitud.
La presentació de la sol·licitud de subvenció comporta el coneixement i la plena acceptació d’aquestes bases i l’autorització de qui la sol·liciti perquè l’Ajuntament pugui comprovar i acreditar de manera directa el compliment de les seves obligacions tributàries i amb la Seguretat Social mitjançant certificats telemàtics i, en el cas de tractar-se d’una entitat, a més a més l’autorització per poder consultar al Registre d’Entitats Jurídiques i de Dret de la Generalitat de Catalunya les dades de l’entitat.

SETENA.- Procediment d’aprovació, convocatòria i publicitat.

D’acord amb l’article 49 de la Llei 7/1985 Reguladora de les Bases de Règim Local en relació a l’article 178.1 del Decret Legislatiu  2/2003 pel qual s'aprova el Text refós de la Llei municipal i de règim local de Catalunya, a l’article 63 del Decret 179/1995 pel qual s’aprova el Reglament d’Obres, Activitats i Serveis dels Ens Locals i a l’article 9.3 de la Llei 38/2003, de 17 de noviembre, General de Subvencions, les presents bases hauran de ser aprovades inicialment pel Plenari Municipal, posteriorment es sotmetran a informació pública durant un període de 30 dies per a la presentació de reclamacions i suggeriments mitjançant un anunci que s’ha de publicar al BOP de Girona, al Diari Oficial de la Generalitat de Catalunya, a un mitjà de comunicació escrita i al tauler d’anuncis de la corporació. En el supòsit que no es presentin al·legacions dins del termini establert, l’acord d’aprovació inicial esdevindrà definitiu.
Un cop les bases entrin en vigor d’acord amb la base VINTENA, les convocatòries anuals que es produeixin hauran de ser aprovades per la Junta de Govern Local i es faran públiques al tauler d’anuncis de l’Ajuntament i al web municipal.

D’acord amb l’article 20.8 a) de la Llei 38/2003, de 17 de novembre, General de Subvencions, l’extracte de cada convocatòria es traslladarà a la Base de Dades Nacional de Subvencions (BDNS) per tal que el remetin al Butlletí Oficial de la Província de Girona.
L’Ajuntament de Blanes publicarà al web municipal les bases i les convocatòries, així com la relació de subvencions concedides amb indicació de l’import, entitats beneficiàries i objecte de la subvenció segons estableix la Llei 19/2014, de 29 de desembre, de Transparència, accés a la informació pública i bon govern, sense perjudici de la seva publicació en altres diaris o butlletins oficials.
VUITENA.- Òrgans competents.
El personal adscrit a  l’àrea de Participació Ciutadana de l’Ajuntament de Blanes gestionarà la instrucció del procediment de concessió d’aquestes subvencions.

L’instructor podrà realitzar d’ofici les actuacions que estimi necessàries per a la determinació, coneixement i comprovació de les dades de les sol·licituds presentades.

L’Alcalde convocarà una Comissió Qualificadora que serà l’encarregada d’examinar la documentació relacionada a la convocatòria, de verificar els compliment dels criteris establerts a Base QUARTA i, si s’escau, puntuar les sol·licituds d’acord amb l’establert amb l’apartat tercer d’aquella base. Tota documentació incompleta, confusa o inexacta no serà tinguda en compte a efectes de valoració.

La Junta de Govern Local atorgarà les subvencions a proposta de la Comissió Qualificadora. La resolució de la Junta de Govern Local es farà pública i es notificarà individualment a cada associació de veïns.
NOVENA.- Convocatòria i composició de la Comissió qualificadora.

L’alcalde convocarà la Comissió Qualificadora que estarà composada per:


President: L’Alcalde/ssa

Vocals:      El/ la regidora de Participació Ciutadana


        El/la tècnic/a de Participació Ciutadana



        El/la secretari/a de la Corporació



        El/la interventor/a de la Corporació
Així mateix, podran assistir a les sessions de la Comissió un regidor o regidora en representació dels grups municipals, amb veu però sense vot.
En cas de no poder assistir-hi, els membres de la Comissió Qualificadora podran delegar la seva assistència en una altra persona.

Un administratiu/va de Participació Ciutadana actuarà de secretari/a

La Comissió Qualificadora serà l’encarregada d’analitzar les sol·licituds presentades i de formular una proposta de resolució a la Junta de Govern Local.
En cas d’informe desfavorable de la Intervenció municipal, aquesta haurà de motivar-ho adequadament i ho comunicarà a l’àrea de Participació Ciutadana al més aviat possible.
DESENA.- Resolució i notificació
La proposta de resolució serà sotmesa a consideració de la Junta de Govern Local que resoldrà definitivament en un o diversos actes administratius, si escau, l’atorgament de subvencions.

La resolució de concessió de la subvenció o, si s’escau, la seva denegació, que haurà de ser motivada d’acord amb l’establert en aquestes bases, s’adoptarà en el termini màxim de 6 mesos fixat per la convocatòria per la presentació de les sol·licituds.

Un cop transcorregut aquest termini sense que s’hagi adoptat resolució, els sol·licitants hauran d’entendre desestimades les seves sol·licituds per silenci administratiu.
La resolució serà notificada individualment en un termini de deu dies a comptar des de la data d’adopció de la resolució.

ONZENA.- Acceptació de la subvenció

Una vegada notificada la concessió de la subvenció, si l’associació de veïns en el termini d’un mes no manifesta el contrari, s’entendrà que accepta la subvenció així com les condicions específiques fixades per la seva aplicació.

DOTZENA.- Invalidesa, revocació i reintegrament

L’Ajuntament de Blanes podrà revocar total o parcialment les subvencions, amb l’obligació per part del beneficiari de retornar l’import rebut i de pagar l’interès de demora corresponent en els supòsits següents:

a) Supòsits previstos en l’article 37 de la Llei 38/2003, de 17 de novembre, General de Subvencions.

b) L’Incompliment d’altres obligacions que preveuen aquestes bases

c) Altres supòsits que preveu la normativa de subvencions
TRETZENA.- Justificació de la subvenció
Les associacions de veïns que optin a les subvencions previstes en aquestes bases hauran d’aportar juntament amb el formulari de sol·licitud, la documentació que acrediti la realització de les mateixes.

CATORZENA.- Circumstàncies que poden donar lloc a la modificació de la resolució.
Amb posterioritat a l’acord de concessió es podrà modificar, d’ofici o prèvia sol·licitud del beneficiari, l’import de la subvenció i altres obligacions quan no es perjudiquin els interessos de tercers i es doni algun dels supòsits següents:

· Que es produeixi una alteració en les condicions que van determinar la concessió de la subvenció.

· Quan el beneficiari hagi obtingut per a la mateixa actuació altres subvencions o ajuts públics o privats que, sumats a la subvenció de l’Ajuntament de Blanes superin els costos totals de l’actuació.

En el cas que s’hagi de modificar la resolució d’atorgament, l’Ajuntament de Blanes notificarà al beneficiari la proposta de modificació de la subvenció i li concedirà un termini de quinze dies hàbils perquè pugui presentar les al·legacions que consideri oportunes amb l’advertiment que si aquestes no es presenten, l’òrgan competent modificarà la subvenció.

QUINZENA.- Principis ètics
Les associacions de veïns beneficiàries d’ajuts públics han d’adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d’aquestes pràctiques que, al seu parer, pugui afectar el procediment. Particularment s’abstindran de realitzar qualsevol acció que pugui vulnerar els principis d’igualtat d’oportunitats i de lliure concurrència.

Amb caràcter general, les associacions de veïns beneficiàries d’ajuts públics en l’exercici de la seva activitat, assumeixen les obligacions següents:

· Observar els principis, les normes i els cànons ètics propis de les activitats, els oficis i/o les professions corresponents a l’activitat objecte de subvenció o ajut públic.

· No realitzar accions que posin en risc l’interès públic.

· Denunciar les situacions irregulars que es puguin presentar en les convocatòries de subvencions o ajuts en els processos derivats d’aquestes convocatòries.
En particular, les associacions de veïns beneficiàries de subvencions o ajuts públics assumeixen les obligacions següents:

· Comunicar immediatament a l’òrgan competent les possibles situacions de conflicte d’interessos.

· No sol·licitar, directament o indirectament, que un càrrec o empleat públic influeixi en l’adjudicació de subvenció o ajut.

· No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones amb la voluntat d’incidir en un procediment d’adjudicació de subvenció o ajut.

· Col·laborar amb l’òrgan competent en les actuacions que aquest realitzi per al seguiment i/o avaluació del compliment de les obligacions establertes en les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.

· Complir les obligacions de facilitar informació que la legislació de transparència imposa als adjudicataris en relació amb l’Administració o administracions de referència, sense perjudici del compliment de les obligacions de transparència que els pertoquin de forma directa per previsió legal en els supòsits establerts en l’apartat quart de l’article 3 de la Llei 19/2014, de 29 de desembre, de transparència, accés a la informació pública i bon govern.

SETZENA.- Règim sancionador
Les associacions de veïns beneficiàries de les subvencions restaran sotmeses a les responsabilitats i règim sancionador previst a la Llei 38/2003, de 17 de novembre, General de Subvencions.

En cas d’incompliment dels principis ètics i de les regles de conducta establertes en aquestes bases, serà d’aplicació el règim sancionador previst en la Llei 19/2014, de 29 de desembre, de transparència, accés a la informació pública i bon govern, i les sancions que preveu l’article 84 d’aquesta llei per la que fa a beneficiaris d’ajuts públics, sense perjudici d’aquelles altres possibles conseqüències previstes a la legislació vigent en matèria de subvencions.

DISSETENA.- Altres consideracions
1. De conformitat amb la Llei 19/2014, de 29 de desembre, de transparència, accés a la informació pública i bon govern, els beneficiaris de les subvencions estaran obligats a facilitar a l’Ajuntament de Blanes totes aquelles dades i informació que aquest els requereixi, i les podrà fer públiques mitjançant el portal web corporatiu, sense perjudici de les reserves que en matèria de protecció de dades imposa la Llei orgànica 15/1999, de 13 de desembre, de protecció de dades de caràcter personal, el Reglament (UE) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de les dades personals i a la lliure circulació d’aquestes dades, i altra normativa d’aplicació.

2. Amb la presentació de la sol·licitud, s’entendrà implícit el coneixement i l’acceptació d’aquesta normativa, per la qual cosa l’incompliment d’algun dels seus punts podrà considerar-se com a causa de revocació de l’ajut concedit.

DIVUITENA.- Règim Jurídic
La convocatòria i el procediment que cal seguir en la concessió d’aquestes subvencions es regularà per aquestes mateixes bases i, en el seu defecte, per la Llei 38/2003, de 17 de novembre, general de subvencions, el Reial Decret 887/2006, de 21 de juliol, pel qual s’aprova el Reglament de la Llei general de subvencions, el Decret 179/1995, de 13 de juny, que aprova el Reglament d’obres, activitats i serveis dels ens locals de Catalunya, i la resta de normativa concordant.

DINOVENA.- Interpretació
La facultat d’interpretació i aplicació d’aquestes bases recau exclusivament en l’Ajuntament de Blanes i correspondrà a l’alcaldia d’aquest ens la resolució de les incidències que es produeixin en la gestió i execució de les mateixes.

VINTENA.- Vigència i derogació
Aprovades definitivament d’acord amb la base SETENA, aquestes bases entraran en vigor un cop es publiqui el seu contingut íntegre en el Butlletí Oficial de la Província de Girona i hagi transcorregut el termini previst a l’article 65.2 de la LBRL. La seva vigència es mantindrà fins que se n’acordi la modificació o derogació.

DISPOSICIÓ ADDICIONAL
De conformitat amb la Resolució de 10 de desembre de 2015 de la Intervenció General de l’Administració de l’Estat, publicada al BOE núm. 229, de 15 de desembre de 2015, la Intervenció municipal subministrarà a la Base de Dades Nacional de Subvencions (BDNS) la convocatòria específica d’aquestes bases així com el seu extracte per a la seva publicació en el BOP de Girona.

